Graaff-Reinet 'soek ander waterbronne' | Netwerk24
Deur Cara-Lee Dorfling 05 September 2019 18:51
Die Dr. Beyers Naudé-munisipaliteit met sy setel in Graaff-Reinet ondersoek alternatiewe bronne om die krane in die Karoo aan die loop te hou.
Die Nqwebadam by Graaff-Reinet is leeg. Foto: Marlee Smith
Netwerk24Foto: Marlee Smith
Met die Nqwebadam by Graaff-Reinet in die Oos-Kaap dolleeg, is inwoners van die dorp van 29 boorgate afhanklik.
Maar selfs nie eens dit is voldoende om aan die vraag te voldoen nie, sê Wilca Smith, waarnemende woordvoerder van die munisipaliteit, by navraag.
Sy sê skoonmaakwerk ná die vrektes van duisende visse in die leë dam is onderweg.
Oor planne vir verbeterings aan die dam of dat die slik weggeskraap kan word, het Smith gesê die skoonmaakoperasie is 'n duur proses. "Hoewel die dam droog lyk, is dit nie."
Luidens 'n verklaring wat die departement van water en sanitasie Donderdag uitgereik het, is die Nqwebadam nog 0,8% vol. Daar is egter geen water in die dam sigbaar nie.
Samantha Graham-Maré, DA-LP en leier van die kiesafdeling vir die Dr. Beyers Naudé-munisipaliteit, het verlede week gesê kommer heers op die dorp oor hoe lank die waterbronne gaan hou, aangesien die watertafel volgens haar nie gemonitor word nie.
Smith ontken dit en sê alle boorgate word elektronies deur 'n telemetrie-stelsel gemonitor.
Sy sê die munisipaliteit beplan en ontwikkel voortdurend om die volhoubaarheid van die waterbronne te verseker. Terselfdertyd word ook na alternatiewe bronne gesoek, maar hieroor het Smith nie uitgewei nie.
Hoewel die dam droog lyk, is dit nie.
Graham-Maré het ook beweer die munisipaliteit vat nie mense wat water mors, vas nie en dat die munisipaliteit die geld vir die verbetering van watertoevoer reeds elders bestee het.
Smith sê egter geld wat van ander regeringsfere ontvang word, word slegs volgens goedgekeurde sakeplanne gebruik.
Sy sê waterbeperkings geld en boetes kan volgens wet gehef word as mense dit oortree. Sy het egter nie geantwoord op die vraag of die munisipaliteit wel boetes invorder nie.
Intussen het inwoners van die dorp Saterdag 'n gebedsessie by die leë Nqwebadam gehou en vir reën in die dam, dorp en streek gebid.